Sosiale media ingespan om beursie se baas te kryOpvolg: Catharina C du Preez is opgespoor met behulp van Maroela Media, kort nadat die berig verskyn het. ŉ Vrou van Danabaai in die Wes-Kaap het haar tot sosiale media gewend in ŉ desperate poging om ŉ student van Potchefstroom in Noordwes met haar verlore beursie te herenig. “Omdat ek besef deur watter diep waters mens moet gaan om alles te kanselleer en te hernieu, hoop ek dat ons hierdie dame kan opspoor sodat ek die beursie aan haar terug kan besorg,” het Maria Morris Van den Berg Dinsdag aan Maroela Media gesê. Haar seun, Mario de Villiers (31), het Saterdag omstreeks 05:30 die beurse by Tweede Strand opgetel op pad om te gaan visvang. Die beursie behoort aan ŉ ene Catharina C du Preez. Sy het ŉ studentekaart van die Universiteit van Potchefstroom in haar beursie asook ŉ rybewys, bankkaarte en verskeie ander kaarte. “Ek het die betrokke banke geskakel en gevra of hulle haar nie kan kontak nie, maar hulle was nie juis behulpsaam nie. Ek het ook ŉ klerewinkelgroep geskakel waar sy ŉ rekening het, maar hulle het geweier om te help. Ek het die universiteit geskakel wat op hul beurt gesê het hulle sal kyk wat hulle kan doen en terugkom na my, maar ek het tot dusver niks van hulle gehoor nie,” het Maria bygevoeg. Daar word vermoed dat Catharina moontlik oor die naweek die Diasfees in die omgewing bygewoon, en daar haar beursie verloor het. Lees die opvolgberig hier.